SPRÁVA ZO ZAHRANIČNEJ PRACOVNEJ CESTY  č. 199/2019, 200/2019, 201/2019, 202/2019

1.  Účastník ZPC:
Eva Hladíková, Ing., Oddelenie štatistiky a služieb, Staré Grunty 52, Bratislava, zástupkyňa vedúcej oddelenia ŠaS, anglický jazyk	
Gabriela Slodičková, Ing., Oddelenie štatistiky a služieb, Staré Grunty 52, Bratislava, rezortný štatistik, anglický jazyk, francúzsky jazyk	
Michal Revák, Ing., Odbor metodiky a tvorby informácií školstva, Oddelenie informačných systémov ekonomiky a financovania škôl, Staré Grunty 52, Bratislava, odborný pracovník, anglický jazyk. 
Miriama Čisárová, Ing., Odbor metodiky a tvorby informácií školstva, Oddelenie informačných systémov ekonomiky a financovania škôl, Staré Grunty 52, Bratislava, odborný pracovník, anglický jazyk. 	
2.  Zahraničná pracovná cesta:
Francúzsko,  Paríž, 21.10.-23.10 2019, OECD  rue André Pascal 2, 75775 Paris Cedex 16

Účel cesty: Účasť na 24. stretnutí INES Working Party (ďalej len INES WP), INES=Indicators of Education Systems →tvorba ukazovateľov vzdelávacieho systému pre každoročnú medzinárodnú publikáciu Education at a Glance (EAG).

Spôsob financovania: CVTI SR (cestovné, ubytovanie, stravné)

3.  Rámcový program pobytu:
20.10.2019		- prílet do Paríža, ubytovanie
21.10. – 23.10.2019	- rokovania v OECD
24.10.2019		- prílet do Viedne  

4.  Stručný priebeh rokovaní:
Pondelok  21.10.2019:
a)	Privítanie členov INES z 33 členských a 6 partnerských štátov a zástupcov Eurostat, Európskej komisie a UNESCO; schválenie rokovacej agendy a hlavných cieľov zasadnutia. Prehľad aktivít INES a príbuzných projektov, s následným predstavením nových členov sekretariátu a nových delegátov krajín. Prezentovanie časového harmonogramu činností na najbližší rok.
b)	Zhodnotenie 23. stretnutia INES WP a prezentácia záverov, ku ktorým sa dospelo počas predošlého stretnutia.
c)	Prezentácia Švajčiarska o ich systéme odborného vzdelávania (VET) bola zameraná na štruktúru a systém duálneho vzdelávania. Taktiež bol rozoberaný spôsob fungovania tohto systému z viacerých aspektov, z pohľadu financií a záujmových skupín na celoštátnej úrovni, na úrovní kantónov(vyšších územných celkov na Slovensku) taktiež z pohľadu zamestnávateľov. Švajčiarsko popísalo aj náklady na odborné vzdelávanie v relatívnom vyjadrení nasledovne: 60% nákladov tvoria investície súkromných spoločností, 10% výdavky centrálnej vlády a 30% z celkových nákladov vynakladajú jednotlivé kantóny.  Švajčiarsko vyhodnotilo i slabé stránky ich systému medzi ktoré patrili medzery v obsahu VET vzdelania a slabé oboznámenie a pochopenie duálneho systému medzinárodnými spoločnosťami, ale aj rodičmi a žiakmi s migračným pôvodom. Ako hrozbu identifikovali rýchlosť zmien na trhu práce. V prípade, že nový spôsob akreditácie slovenských vysokých škôl bude funkčný, priblíži sa aj Slovensko k systému, ktorý zaviedlo Švajčiarsko.
d)	Prehľad indikátorov, a ich zmysel zavedenia do budúcna bol prezentovaný s cieľom obohatiť publikáciu EAG o aktuálne témy. 
e)	Prezentácia výstupov z októbrového stretnutia skupiny NESLI a diskusia ohľadom kľúčových problémov a nastávajúcich cieľov. 
f)	Prezentácia výstupov z októbrového stretnutia skupiny LSO a diskusia ohľadom kľúčových problémov a nastávajúcich cieľov.
g)	Tím zaoberajúci sa odborným vzdelaním predstavil progres v ich práci a ponúkol tak náhľad na aktualizáciu projektu, týkajúcu sa zlepšenia zberu VET údajov. Cieľom ich práce je analýza štruktúry VET systémov, zhromažďovanie údajov o jednotlivých kategóriách  učiteľov, školiteľov a žiakov v odbornom vzdelávaní a identifikovať VET inštitúcie (odborné a všeobecné programy). Analýza nadväznosti VET vzdelania na terciárne vzdelanie. Diskusia ohľadom tvorby publikácie EAG 2020 so zameraním na odborné vzdelávanie a prax študentov vo všetkých stupňoch vzdelávania. 
h)	Prezentácia o ad-hoc dotazníka o vyššom sekundárnom vzdelaní. Prieskum sa riadi pravidelným trojročným cyklom a v roku 2020 bude opäť súčasťou EAG publikácie.  Rozsahom prieskumu je miera prechodu študentov na ďalší stupeň vzdelania (vyššie sekundárne vzdelanie), analýza typov študentov, programová orientácia, dosiahnuté vzdelanie rodičov, migračné pozadie študentov. 
i)	Prezentácia práce neformálnej skupiny INES on ECEC (predškolské vzdelávanie a starostlivosť o deti vo veku 0-3). Delegáti schválili trojročný plán na skúmanie a zlepšenie ukazovateľa ECEC. Podporený je ročný zber údajov o registrácii služieb v rannom detstve, ktoré sú mimo rozsahu ISCED (Zariadenia starostlivosti o deti do 3 rokov pod inými ministerstvami ako MŠ).

Utorok 22.10.2019:
a)	Prezentácia finančnej pracovnej skupiny INES. Dotazník súvisiaci s vedľajšími službami  v školstve bol schválený. Dotazník bude poskytovať informácie o konkrétnych opatreniach vlády, týkajúcich sa vedľajších služieb v školstve na všetkých stupňoch vzdelania. Takisto bol prijatý nový indikátor, ktorý zisťuje vzťah medzi HDP krajiny a množstvom finančných prostriedkov vynaložených na vedľajšie služby v školstve.
b)	Správa od pracovnej skupiny INES zameranej na ciele trvalo udržateľného rozvoja vo vzdelaní. Predbežný návrh novej kapitoly do publikácie EAG2020 a vypočutie pripomienok k danej problematike.  
c)	VET (Odborné vzdelávanie a prax). Prezentácia výskumného projektu pre vylepšenie údajov a ukazovateľov VET pre EAG. Zahrnuté budú príklady existujúcich vnútroštátnych zberov údajov. Porovnateľnosť môže byť ovplyvnená niektorými typmi programov vzdelávania dospelých alebo učňovského vzdelávania. Správa OECD Centre for Skills (Centrum pre zručnosti) o údajoch a ukazovateľoch VET bude vypracovaná na prelome 2019/20. 
d)	Prezentácia ďalších úloh vyplývajúcich z cieľov dlhodobo udržateľného rozvoja. Ukazovateľ tých, ktorí opustili vzdelávací systém je spätý s demografickými údajmi. Viaceré štáty, vrátane SR, preferujú použiť údaje z dotazníka DEM namiesto údajov zo Štatistickej divízie OSN alebo Rozvojového programu OSN. 
e)	Pre porovnanie podielu žiak/ učiteľ sa kategória učiteľov bude sledovať podrobnejšie a to učiteľ, kvalifikovaný učiteľ a kvalifikovaný učiteľ s praxou. OECD a členské štáty tak stoja pred novou výzvou zadefinovať presne tieto kategórie. Nové ukazovatele budú publikované aj v publikácii EAG. 
f)	Brainstorming o EAG procese so zameraním na každoročný zber, kontrolu,   spracovanie a publikovanie  údajov. Zúčastnené krajiny navrhli zlepšenia, ktoré by mali zefektívniť proces zberu údajov od jednotlivých krajín a uľahčiť tak publikovanie EAG. Plánuje sa zlepšiť celková štruktúra dotazníkov (vyznačenie nových indikátorov, stĺpcov, riadkov, funkcií a ich zrozumiteľný popis), revízia údajov (zaznamenávanie všetkých zmien údajov) a komunikácia medzi krajinami a sekretariátom, s apelom na spätnú väzbu sekretariátu (potvrdenie údajov). 
g)	Prezentácia výsledkov voliteľných  skupín s možnosťou pripomienkovania, diskusie a  doplnenia informácií nezúčastnenými delegátmi.
h)	Prezentácia zameraná na  inštruktážny personál (doktorandov, výskumných asistentov) v terciárnom vzdelaní. INES delegáti prediskutovali navrhovanú klasifikáciu pre terciárny inštruktážny personál a dohodli sa na začatí prieskumu s cieľom otestovať navrhovanú klasifikáciu a posúdiť dostupnosť údajov. 
i)	Plánovanie výdavkov na roky 2021 – 2022. Sekretariát OECD prezentoval finančné správy z minulých období a množstvo aktuálne vyčerpaných prostriedkov v porovnaní s plánom. Kancelária OECD sa rozhodla z neminutých prostriedkov vytvoriť technologický inkubátor, ktorého cieľom bude predikovať vývoj ekonomiky a tým prispôsobiť štruktúru EAG rýchlo meniacemu sa prostrediu. Cieľom je vytvoriť lepšie prostredie pre spoluprácu (networking) všetkých členov INES WP, aby sa krajiny boriace sa s podobnými, či už technickými alebo obsahovými  problémami pri zbere údajov,  mohli spojiť a riešiť tieto otázky spoločne efektívnejším spôsobom, s dôrazom na presnosť porovnateľnosť výstupov.
Streda 23.10.2019:
a)	Prezentácia zameraná na zlepšenie interpretácie ukazovateľa „Graduation/entry rates“, ktorý skúma mieru úspešnosti absolvovania štúdia istej vekovej skupiny, od ktorej sa očakáva, že najmenej raz za život absolvuje danú úroveň vzdelania,  v súvislosti so vstupom na určitý stupeň vzdelania. Členovia skupiny INES uviedli prvé  úvahy o metodických zlepšeniach daného ukazovateľa a hľadali riešenie ako zistiť pravdepodobnosť, že mladý človek v istom časovom okamihu vstúpi / absolvuje aspoň raz danú úroveň vzdelania. Pred predložením konkrétnych návrhov je potrebná ďalšia práca. O obsahu, ktorý sa má uverejniť v EAG 2020, sa preto bude diskutovať podrobnejšie počas zasadnutia pracovnej skupiny INES v marci 2020.  
b)	Prezentácia o uskutočniteľnosti a  možnostiach zlepšenia medzinárodného porovnania zberu údajov o vysokých školách s cieľom vyriešenia kľúčových medzier reportingu. Prioritou je aj naďalej zdokonaľovať tento proces s apelom na užšiu spoluprácu so skupinou národných expertov pre vysokoškolské vzdelávanie a využívanie národných registrov (ETER).  
c)	Prezentácia záverov stretnutia, aktivít a časových termínov s možnosťou posledných pripomienok zúčastnených krajín. Rozlúčka s prezidentom sekretariátu. 
d)	Stretnutie neformálnej pracovnej skupiny so zameraním na financovanie vzdelania. Účastníci zdieľali príklady súčasného využívania finančných údajov, dostupných pre ukazovateľ “výdavky v domácností“. Prezentácia situácie Španielska a Brazílie na danú tému. Porovnávanie systému výpočtu ukazovateľa jednotlivých krajín a brainstorming pracovnej skupiny, zameraný na upresnenie všeobecných definícií výdavkov domácností a pomoc krajinám, ktoré doposiaľ tento indikátor nereportujú. Navrhlo sa vymedziť okruh správ, ktoré sú predmetom záujmu, vzhľadom na širokú škálu národných správ dostupných v niektorých krajinách
5.  Odporúčané závery:
Z dôvodu neustále sa zvyšujúceho počtu a rozsahu medzinárodných dotazníkov nie je možné pokryť všetky požadované ukazovatele údajmi, ktoré sa zbierajú prostredníctvom štatistických výkazov. Ako súčasť riešenia daného problému je nevyhnutné urýchlenie funkčnosti RISu.

Vzhľadom  k  obsahu zasielaných dotazníkov nad rámec údajov získavaných v CVTI SR vzniká potreba užšej spolupráce s vecnými sekciami MŠVVaŠ SR a takisto s viacerými mimorezortnými organizáciami pri vyplňovaní medzinárodných štandardných a ad hoc dotazníkov.

Odporúčame stať sa právoplatným členom NESLI, pretože agenda spojená so zberom a vyhodnocovaním údajov z roka na rok rastie zvyšovaním množstva požadovaných údajov, a súčasne z čoraz väčších nárokov kladených na kvalitu poskytovaných údajov. Je potrebná väčšia informovanosť o postupoch pri zbere údajov, čo sa dá zlepšiť účasťou na pracovných stretnutiach SR ako plnohodnotného člena. 
6.   Prehľad prinesenej dokumentácie a miesto jej uloženia
Interné pracovné materiály. CVTI SR, Oddelenie štatistiky a služieb a Oddelenie informačných systémov ekonomiky a financovania školstva 
7.   Osobitne vyhodnotený očakávaný prínos ZPC
Informácie získané na INES WP budú využité pri kontrolách údajov do publikácie Education at a Glance  2020, ku vypĺňaniu ďalších medzinárodných dotazníkov a tvorbe novej publikácie EAG 2020, kde je možné v kombinácii s ďalšími publikáciami porovnávať efektívnosť jednotlivých školských systémov a postupov vzdelávania.

8.    Spôsob zverejnenia výsledkov ZPC, prenos získaných informácií
Podľa charakteru a potreby.
Súhlasím so zverejnením správy na internete

Správu vypracoval: 		Ing. Eva Hladíková			......................................

Ing. Gabriela Slodičková	 	...................................... 

Ing. Michal Revák 			...................................... 

Ing. Miriama Čisárová			...................................... 

Dátum:  12.11.2019
Správu schválil:  prof. RNDr. Ján TURŇA, CSc., generálny riaditeľ  	...................................